大正新修大藏經第 24 冊 No. 1467b 佛說犯戒罪報輕重經


　　◎佛說犯戒罪報輕重經

　　如是我聞。一時佛住王舍城迦蘭陀竹園。爾時尊者目連。晡時從禪覺。往至世尊所頭面禮足卻坐一面。時尊者大目連白佛言。世尊意有所疑今欲詰問唯願聽許。佛告目連聽汝所問當為汝說。目連即白佛言。世尊若比丘比丘尼無慚愧心輕慢佛說犯眾學戒。如是犯波羅提提舍尼波羅提偷蘭遮僧伽婆屍沙波羅夷得幾不饒益罪。唯願說之。佛告目連。諦聽當為汝說。若比丘比丘尼。若無慚愧。輕慢佛語。犯眾學戒。如四天王壽五百歲墮泥梨中。於人間數九百千歲。佛告目連。若無慚愧輕慢佛語犯波羅提提舍尼。如三十三天壽千歲墮泥梨中。於人間數三億六千歲。佛語目連。若無慚愧輕慢佛語犯波夜提。如夜摩天壽二千歲墮泥梨中。於人間數二十億四十千歲。佛告目連。若無慚愧輕慢佛語犯偷蘭遮如兜率天壽四千歲墮泥梨中。於人間數五十億六十千歲。佛告目連。若無慚愧輕慢佛語犯僧伽婆屍沙。如不憍樂天壽八千歲墮泥梨中。於人間數二百四十億千歲。佛告目連。若無慚愧輕慢佛語犯波羅夷。如他化自在天壽十六千歲墮泥梨中。於人間數九百二十一億九十千歲。時尊者目連聞佛所說。歡喜奉行。爾時目連即說頌曰。

　因緣輕慢故　　命緣墮惡道
　因緣修善故　　於此生天上
　因斯修善業　　離惡得解脫
　不善觀因緣　　身壞入惡道
