大正新修大藏經第 24 冊 No. 1496 佛說正恭敬經


　　No. 1496

　　佛說正恭敬經

　　元魏天竺三藏佛陀扇多譯

　　如是我聞。一時佛住舍衛國祇樹給孤獨園。與聲聞比丘二百五十人俱。菩薩五百人皆是如來種子。權行六道助佛揚化。知眾生根威德自在。顯發如來方便密教。其名曰生疑菩薩。寶德菩薩。光明王菩薩。慧登菩薩。德臻菩薩。悉達菩薩。無畏菩薩。覺首菩薩。財首菩薩。寶首菩薩。德首菩薩。目首菩薩。進首菩薩。法首菩薩。智首菩薩。賢首菩薩。如是等菩薩摩訶薩五百人俱。

　　爾時尊者阿難白佛言。世尊。樂法善男子善女人。當云何敬法及敬法師。爾時世尊告阿難言。止止阿難。今時眾生不能恭敬及有敬法。

　　阿難白佛言。世尊。我今樂法及以敬法。已敬當敬。世尊。自我親近如來以來。未曾得聞如此法門。以不聞故。恭敬如來必失儀則。今若聞者。故得如法修行是事。世尊。復有樂法善男子善女人。聞此法門即得修行。世尊。復有如來法中出家比丘。貧窮下賤但求衣食。不樂求法及敬法師。雖復親近佛法。而行下賤不能隱覆。必當示現。世尊。是故我今現在自為。並及未來一切比丘。諮請如來如是敬法。世尊。我等云何得修正行。惟願如來為我解說。

　　佛告阿難。樂敬法善男子善女人。若欲讀誦請問。往至經法應當和上阿闍梨所。至其所已。應問和上阿闍梨。如來正法隨心所樂。當知和上阿闍梨心所知法。先應諮請聽問以不。師若聽者。然後乃問。雖復歲數若十二十。為樂法故應往諮請及受依止。何以故。如來法中雖聽五歲比丘得離依止。然彼人以初敬為法求樂法故。何以故。是人為欲成就自德行故。阿難。彼阿闍梨者。應如是與依止。或言可。或言如是。或言爾。或言利。或言教誨。或言謹慎行莫放逸。如法端正修行作。如是與依止。比丘成就如是等法。可與依止。彼得名為成就依止。假使百歲比丘不能通達如是等句。彼人應受依止。況能與他作依止師。若使無歲比丘成就如是等法。沙門密語即得名為以受依止。假使百歲自不達如是等法諸句律者。彼應受依止。是中誦經比丘。應於阿闍梨所作敬重心。及正恭敬彼讀誦受經者。在阿闍梨前不得露齒。不得瞻足。不得動足。不得壘足。不得踔足。不得弄足。不得高座處坐。師不借問亦不得語。不得違師語。不得一向瞻相師面。住在師前三肘而立。師聽坐即坐。坐已於師所起慈悲心。彼誦經者應先誦熟。熟者誦已。從師受經任意多少。隨諸法門中若有疑者。先應諮請聽問以不。師若聽可然後當問。彼受經已右膝著地。兩手接禮師足。若地處惡者。隨所有道卻退而行。當至平處。若地處先平。彼應禮師足然後當行。行至十肘復更作禮。然後隨道而行。彼應作如是念。阿闍梨常逐我後。我不能遠離阿闍梨。彼應知時。日三時到阿闍梨所。若不到者。應如法治。若到而不見阿闍梨者。彼應若草若木若杖若土塊若石。令作記識。若阿闍梨在房宴坐者。彼應旋房禮敬然後當行。若有所作不問師。亦不得作。除大小便。不得向師作粗獷惡語。不得重循師語。隨師所坐之處。若繩床若木床。皆不得坐。彼床若壞即應治之。彼應晨朝時往知時往。不得非時往彼。往已應問阿闍梨。當何所須及何所作。為入聚落不。若言入。阿闍梨所有衣被。應洗手自衣拭手。兩手捉師衣已著淨處。先與師淨水洗手。然後授衣與師。於後安陀會拂塵與之。或覆身衣或雨衣。或所須餘衣資用之者。彼應如是敬。不得阿闍梨前?唾。若寺內若寺東西。不得左右反抄衣。不得纏頭隨師所居。有經行處掃灑令淨。日三時拂扇。三時洗浴。三時諮問。取水為師乞食。若師有所作者。彼應用力作之。若食竟應從師索缽洗之。若與先洗師缽。然後自洗己缽。師若不與不得重索。何以故。阿難。未來有如是比丘。作是念言。如來等正覺缽無有洗者。彼學我故自欲洗之。如來聽如是等人。夏取清涼冬取溫暖。隨所須者皆應得取。不得師前嚼楊枝。不得說師若好若惡。若遙見師應起迎接。阿難。若從讀誦諮請一四句偈。是名阿闍梨。是故彼應恭敬阿闍梨。阿難。若不如是敬阿闍梨者。以不敬故住不正行。說師過惡者。彼不說我以為世尊。何以故。阿難。彼人不重佛不敬法不在僧數。何以故。阿難。如是癡人不得名為住正行中。阿難。住正行者。我為彼人說佛法耳。

　　爾時尊者阿難涕泣流淚作如是言。世尊。未來世中若有眾生。能住能行如是等行。甚為希有。世尊。我能行住如是等行。世尊。若有比丘不能恭敬和上阿闍梨及說過者。彼人得何等報。佛告阿難。若有比丘不敬和上阿闍梨及說過者。我說彼人愚癡凡夫。何以故。阿難。不得說阿闍梨實惡。何況說虛。是中阿難。若不恭敬和上阿闍梨者。有辟支地獄名之為滅。彼人命終生彼地獄。彼人生已即有四頭。身上火然如熱鐵丸。是中有諸蟲名為鐵狗。常所食啖彼人舌根。是處命終生畜生中。作虎狼野干。眾生見者皆唱言。是虎狼野干。有所見者無能喜樂。以本口過故常食糞穢。受報已盡復生人中。常在邊地無佛法處。雖生人中具足眾惡。遠離功德。身形色力不類人狀。稟受身形不似父母。不為父母之所憐愛。常被惡謗遠離諸佛。生生愚癡闇鈍無智速墮地獄。何以故。以不恭敬教授施法。濟拔難者故。阿難。如是等人數得苦法。阿難。假使讀誦受持一四句偈。及以經卷書寫供養。隨彼字等劫。若頂若肩若背荷負彼師。及一切樂具而供養之。阿難。如是供養已。猶不能報阿闍梨恩。佛告阿難。未來世中有如是等諸惡比丘。得是經已而不恭敬阿闍梨和上者。以無行故。說阿闍梨和上過。我今當記如是比丘愚癡人等。墮諸地獄受大苦惱。阿難。我今告汝及以正敕。如來以說善惡道行。隨彼眾生所行善惡。得報如是。是故阿難。汝等今當應善恭敬應善思量。阿難。善恭敬善男子善女人得此法門者。讚歎出離訶欲不淨。諸塵垢盡得法眼淨。

　　爾時阿難更整衣服白佛言。世尊。此法之要當名何經。比丘比丘尼優婆塞優婆夷。云何受持修行。於未來世紹三寶種使不斷絕。佛告阿難。此經名為正恭敬。如是受持。所謂愛佛愛法愛僧。佛說是經已。尊者阿難及諸比丘並諸菩薩聞佛所說。皆大踴躍歡喜奉行。

　　佛說正恭敬經
